**ΑΓΙΟΙ ΙΩΑΝΝΗΣ ΚΑΙ ΣΥΜΕΩΝ Ο ΔΙΑ ΧΡΙΣΤΟΝ ΣΑΛΟΣ**

**21 ΙΟΥΛΙΟΥ.**

Οι Άγιοι Ιωάννης και Συμεών καταγόταν από την **Έδεσσα της Συρίας**.

Ο μεν Ιωάννης με τον πατέρα και γυναίκα του και ο Συμεών με την ηλικιωμένη μητέρα του ξεκίνησαν όλοι μαζί για να προσκυνήσουν στα **Ιεροσόλυμα** για την εορτή του Τιμίου Σταυρού.

Αφού προσκύνησαν στους Αγίους Τόπους, πέρασαν στην έρημο του Ιορδάνη και καθώς αντίκρυσαν τους ασκητές που ζούσαν εκεί, η καρδιά τους γέμισε θαυμασμό και χαρά τόσο ώστε εγκατέλειψαν γονείς και γυναίκα και έφυγαν κρυφά στο **μοναστήρι του Αγίου Γερασίμου** όπου **ο ηγούμενος Νίκων**, που τους περίμενε μετά από όραμα που το οποίο είχε δει, τους έκειρε μοναχούς.

Οι δύο φίλοι φλεγόμενοι για μεγαλύτερη άσκηση ,αφού πήραν την ευχή του ηγουμένου, έφυγαν στην έρημο όπου για **δύο χρόνια έζησαν κοντά σε έναν γέροντα** **ασκητή και κατόπιν προχώρησαν βαθιά στην έρημο όπου κατοίκησαν μόνοι,** αγωνιζόμενοι και προσευχόμενοι για την σωτηρία της ψυχής τους.

Μετά από καιρό, ποθώντας ακόμη μεγαλύτερη άσκηση και με την φώτιση του Θεού, **ο Συμεών αποφάσισε να κατέβει στον κόσμο και να προσποιηθεί τον τρελλό** για να ωφελήσει τον κόσμο αλλά και να κρύψει την μεγάλη του αρετή κάτω από την φαινομενική τρέλλα του.

Άφησε την έρημο και πήγε στα Ιεροσόλυμα και από εκεί στην **Έδεσσα της Συρίας**.

Πριν μπει στην πόλη, βρήκε ένα ψόφιο σκυλί, το έδεσε και το έσερνε μαζί του. Τα παιδιά που τον είδαν άρχισαν να γελούν και να τον κοροϊδεύουν.

Ένας εστιάτορας τον προσέλαβε για να μοιράζει το φαγητό στους πελάτες του. Ο Συμεών, αφού έφαγε το φαγητό που του έδωσε, το υπόλοιπο το μοίρασε στους φτωχούς. Ο εστιάτορας αφού τον έδειρε απάνθρωπα, τον έδιωξε γιατί τον πέρασε για τρελό και δαιμονισμένο.

Ο Άγιος Συμεών έκανε πολλά θαύματα αλλά μετά από κάθε θαύμα έκανε και μια τρέλα για να κρύψει την αρετή του. Με τον τρόπο αυτό ο κόσμος δεν γνώριζε τα θαύματα που επιτελούσε, ότι γιάτρευε δαιμονισμένους, προέβλεπε τα μέλλοντα, οδηγούσε προς την Ορθόδοξο πίστη Ιουδαίους και αιρετικούς, θεράπευε ασθενείς και ότι με αυτά που έκανε βοηθούσε τον κόσμο αποφεύγοντας ηθελημένα τον έπαινο και τις τιμές.

Ο Άγιος γνώριζε πότε θα πεθάνει, γι΄ αυτό και λίγο πριν από την μακαρία κοίμηση του επισκέφτηκε **τον φίλο του Ιωάννη τον Διάκονο**, ο οποίος ήταν ο μόνος που γνώριζε την αγιότητα του Συμεών και που αργότερα έγραψε τον Βίο του, για να τον αποχαιρετήσει. Κοιμήθηκε ο ταπεινόφρονας Συμεών στην καλύβα όπου έμενε.

Μετά από δύο ημέρες, οι γνωστοί του ανακάλυψαν το σκήνωμα του σκεπασμένο με κλήματα και δύο ζητιάνοι πήραν το σώμα για να το θάψουν συνοδευόμενοι από αγγελικές αόρατες μελωδίες.

Αφού πληροφορήθηκε και ο Διάκονος Ιωάννης το γεγονός, πήγε στον τάφο του Αγίου αλλά **το σώμα του έλειπε.** Όπως δεν ήθελε να έχει τιμές όσο ζούσε, έτσι ο Θεός επέτρεψε να μην βρουν και το λείψανό του για να το τιμήσουν.Μετά το παράδοξο αυτό γεγονός, τα μάτια του κόσμου άνοιξαν και άρχισαν να διηγούνται τα πολλά θαύματα που ο Συμεών επιτελούσε και αυτοί δεν μπορούσαν να κατανοήσουν, γιατί πάντα τα έκρυβε κάτω από την τρέλα του.

Μαζί με τον Άγιο Συμεών στις **21 Ιουλίου** κοιμήθηκε και ο συνασκητής και φίλος του, **Άγιος Ιωάννης**.

Όπως μαζί ξεκίνησαν την νέα εν Χριστώ ζωή τους ,μαζί εισήλθαν και στην Δόξα της Βασιλείας των Ουρανών.